SK Úradný vestník Európskej únie C 425/11

Záverečná správa úradníka pre vypočutie (1)

Vec AT.38238 – Surový tabak – Španielsko – Rozhodnutie o zmene pokuty

(2017/C 425/08)

Komisia v rozhodnutí K(2004) 4030 v konečnom znení z 20. októbra 2004 vo veci AT.38238 – Surový tabak – Španielsko (ďalej len „rozhodnutie z roku 2004“) okrem iného zistila, že spoločnosť World Wide Tobacco España, SA (ďalej len „WWTE“) medzi rokmi 1996 a 2001 porušovala článok 81 ods. 1 Zmluvy o ES. Rozhodnutím z roku 2004 sa vtedajšie materské spoločnosti WWTE – Standard Commercial Corporation (ďalej len „SCC“), Standard Commercial Tobacco Co. Inc. (ďalej len „SCTC“) a Trans-Continental Leaf Tobacco Corporation Ltd. (ďalej len „TCLT“), uznali spoločne a nerozdielne zodpovednými so spoločnosťou WWTE za pokutu uloženú v súvislosti s protiprávnym správaním spoločnosti WWTE. Po tom, čo spoločnosť WWTE predbežne zaplatila pokuty vo svojom vlastnom mene a v mene svojich materských spoločností, Všeobecný súd jej pokutu znížil o 243 000 EUR (2). V samostatnej žalobe, ktorú podala spoločnosť Alliance One International Inc. (ďalej len „AOI“) (3) spolu s SCTC (4) a TCLT, Všeobecný súd zrušil rozhodnutie z roku 2004 v rozsahu, v akom sa týkalo TCLT, nie však AOI ani SCTC (5).

Vzhľadom na zníženie pokuty spoločnosti WWTE je cieľom návrhu rozhodnutia zmeniť rozhodnutie z roku 2004 znížením pokuty, za ktorú nesú spoločnú a nerozdielnu zodpovednosť spoločnosti SCC a SCTC, v súlade so znížením, ktoré získala spoločnosť WWTE. Keďže SCC a SCTC spoločne zodpovedali za tú istú sumu, útvary Komisie sa domnievajú, že je postačujúce uložiť jedinú zníženú pokutu spoločnosti AOI, ktorá ako právny nástupca spoločností SCC a SCTC prevzala záväzok uložený týmto subjektom rozhodnutím z roku 2004. Spoločnosť AOI dostala možnosť vyjadriť sa v decembri 2015 a potvrdila, že takéto rozhodnutie by mohlo byť adresované jej, a nie spoločnostiam SCC a SCTC.

Návrhom rozhodnutia sa nemenia námietky, na ktorých je založené rozhodnutie z roku 2004. Zaoberá sa len pokutou týkajúcou sa zodpovednosti materských spoločností SCC a SCTC za správanie spoločnosti WWTE. Nemá vplyv na výšku pokuty, zodpovednosť za ktorú bola definitívne uložená spoločnosti WWTE. Tiež treba dodať, že hoci – ako vyplýva z odôvodnenia 9 návrhu rozhodnutia – sa Komisii napriek opakovanému úsiliu nepodarilo získať stanovisko spoločnosti WWTE, viac než dostatočne si splnila svoje záväzky voči WWTE, pokiaľ ide o právo na vypočutie. Spoločnosť AOI túto príležitosť na vyjadrenie svojho stanoviska využila. Vo všeobecnosti sa preto domnievam, že v rámci postupu týkajúceho sa návrhu rozhodnutia bol zabezpečený účinný výkon procesných práv.

V Bruseli 31. mája 2017 Joos STRAGIER

(1) V súlade s článkom 16 rozhodnutia 2011/695/EÚ predsedu Európskej komisie z 13. októbra 2011 o funkcii a pôsobnosti vyšetrovateľa v niektorých konaniach vo veci hospodárskej súťaže (Ú. v. EÚ L 275, 20.10.2011, s. 29).

(2) Rozsudok vo veci World Wide Tobacco España/Komisia (T-37/05, EU:T:2011:76) bol potvrdený v odvolacom konaní rozsudkom vo veci World Wide Tobacco España/Komisia (C-240/11 P, EU:C:2012:269).

(3) AOI vznikla v máji 2005 zlúčením spoločností SCC a Dimon Inc.

(4) Táto spoločnosť bola v júni 2005 zlúčená so spoločnosťou AOI.

(5) Rozsudok vo veci Alliance One International a i./Komisia (T-24/05, EU:T:2010:453) bol potvrdený v odvolacom konaní rozsudkom vo veci Alliance One International a i./Komisia (C-628/10 P a C-14/11 P, EU:C:2012:479).